**KENYATAAN MEDIA**

**25 Jun 2020** **Untuk Edaran Segera**

**Teraju Perkasa Ekonomi Bumiputera Sabah**

**Menerusi Dana Pembangunan Usahawan Bumiputera (Dpub).**

**Kota Kinabalu, 25 Jun 2020** – Projek pembangunan semula dan menaiktaraf Anjung Selera, Tanjung Lipat, di Likas menjadi mercu tanda baharu Unit Peneraju Agenda Bumiputera (TERAJU) di Kota Kinabalu, Sabah dalam melaksana agenda pemerkasaan ekonomi Bumiputera melalui Program Dana Pembangunan Usahawan Bumiputera (DPUB).

Projek usahasama dan komitmen di antara agensi Kerajaan Negeri menerusi SEDCOVEST Holdings Sdn Bhd (SVH) dan Kerajaan Persekutuan ini antara lain bertujuan meningkatkan kapasiti usahawan dan para peniaga serta menaikkan taraf ekonomi mereka.

Ketua Pegawai Eksekutif TERAJU, Tn Hj Md Silmi bin Abd. Rahman berkata, ia merupakan satu lagi usaha dan komitmen Kerajaan Persekutuan dalam membantu komuniti setempat khususnya para peniaga makanan, minuman serta usahawan kraf dalam misi merakyatkan TERAJU di negeri di bawah bayu itu.

“TERAJU menerusi DPUB akan terus membantu golongan berpendapatan rendah (B40) bukan hanya di bandar, malah di kawasan pedalaman menerusi kerjasama dengan agensi Kerajaan Negeri dan Unit Kerjasama Awam Swasta (UKAS) berteraskan keterbukaan, keterangkuman dan kesaksamaan. Ia bagi menangani jurang ekonomi antara kumpulan pendapatan, etnik, pembangunan wilayah dan rantaian bekalan untuk membela serta meningkatkan keupayaan semua rakyat supaya tiada yang ketinggalan.”

Beliau berkata demikian kepada media selepas menghadiri taklimat oleh Pengurus Besar SVH, Amir bin Karim dan sesi bersama penerima Dana DPUB, Dana Mudahcara dan rakan kongsi TERAJU. SVH merupakan salah satu penerima DPUB di Sabah yang membangun semula dan menaik taraf Anjung Selera dengan peruntukan bernilai RM13.5 juta. Ia meliputi

penyediaan 64 lot ruangan komersil dan pelbagai guna termasuk gerai jualan makanan dan minuman, kedai runcit, kiosk makanan, kiosk usahawan dan bilik serbaguna.

Beliau berkata, TERAJU akan terus proaktif dan kreatif dengan memanfaatkan inisiatif DPUB yang memberi ruang kepada golongan B40 untuk meningkatkan lagi kemahiran dan kemampuan diri supaya dapat memenuhi keperluan pasaran kerja.

Tambahnya selain DPUB, inisiatif ini merangkumi kerjasama dengan rakan strategik dan institusi pengajian tinggi tempatan iaitu Universiti Teknologi MARA (UiTM) Sabah dan Universiti Sains Malaysia (USM) serta agensi terpilih bagi melaksanakan inisiatif-inisiatif TERAJU lain termasuk Program Syarikat Bumiputera Berprestasi Tinggi (TERAS), Skim Permulaan Usahawan Bumiputera (SUPERB) dan Dana Mudahcara.

“Diharapkan inisiatif ini akan memberi manfaat kepada penduduk Sabah dan belia khususnya dengan pewujudan peluang pekerjaan baharu agar mereka terus proaktif dan bersedia untuk menghadapi cabaran agar tidak ketinggalan pada waktu krisis seperti pandemik COVID-19,” jelasnya lagi.

Md. Silmi berkata, TERAJU akan terus memberi tumpuan kepada aktiviti memperkasa ekonomi Bumiputera di Sabah dari semasa ke semasa selaras dengan fokus kerajaan untuk memastikan pertumbuhan ekonomi kekal mampan. Ia termasuk peruntukan sebanyak RM7.5 juta bagi program DPUB untuk tahun ini menerusi inisiatif berasaskan komuniti yang menyasarkan golongan B40.

Mengulas mengenai sesi bersama penerima-penerima dana TERAJU, menurut Md Silmi, sesi tersebut adalah wacana penting untuk TERAJU mendapatkan maklumbalas bagi memahami situasi dan isu-isu terutamanya di peringkat pelaksanaan dalam usaha memperkasakan pembangunan ekonomi yang kini ditunjangi Jabatan Perdana Menteri (JPM). Ia juga akan membantu TERAJU mendapatkan maklumat tepat dan sebenar dalam merangka program-program baru bagi tahun 2020 dan Rancangan Malaysia ke-12 (RMK-12).

**- TAMAT -**

***- RUANGAN INI DIBIARKAN KOSONG -***

[***MENGENAI TERAJU***](http://www.teraju.gov.my/?lang=en)

*TERAJU, Unit Peneraju Agenda Bumiputera ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*TERAJU dipacu berdasarkan lima teras di bawah Hala Tuju Transformasi Ekonomi Bumiputera 2.0 (BETR 2.0) – iaitu, memperkukuhkan modal insan, menggalakkan pekerjaan dan pendapatan bernilai tinggi, meningkatkan saham Bumiputera dan nilai ekuiti korporat, memperkukuh keusahawanan, serta meningkatkan pemilikan aset bukan kewangan.*

*Selain daripada sudut ekonomi, TERAJU juga berperanan dalam aspek kesejahteraan hidup seperti pendidikan, kesihatan, sosial dan budaya, hidup dalam persekitaran yang selesa dan dinamik, serta mengangkat martabat Bumiputera ke tahap yang lebih tinggi dengan penerapan aspek sosial melalui Transformasi Kesejahteraan Bumiputera (TKB).*

|  |
| --- |
| Untuk maklumat lanjut, sila hubungi: Mohd Sharkawi Mohd SalehuddinPengurus Komunikasi Korporat,Unit Peneraju Agenda Bumiputera (TERAJU)Aras 5, Menara Surian, No. 1, Jalan PJU7/3Mutiara Damansara, 47810 Selangor Darul EhsanT: +603 7839 8000 | F: +603 7839 100 | M: 012 400 7622E: mohd.sharkawi@teraju.gov.my | W: [www.teraju.gov.my](http://www.teraju.gov.my/) |